[{"text_idx": "#000000", "text": "VERDEN: nova EU-projekto pri dau\u0306ripoveco kaj transporto, kunordigata de UEA"}, {"text_idx": "#000002", "text": "Duncan Charters, prezidanto de UEA, komentas: \u201cNi tre g\u0302ojas, ke UEA kunordigas tiun c\u0302i gravan projekton, subtene al siaj alig\u0302intaj asocioj. Estas la unua EU-financata partnera projekto de UEA kaj ni diligente laboros por konkretaj rezultoj\u201d. Rodica Todor, prezidantino de IFEF, aldonas: \u201cLa reloj ligas la landojn, la ideoj la homojn. Persevere ni atingis belan partneran projekton de pluraj E-asocioj, kies kunlaboradon ni jam ekg\u0302ojas\u201d. Lars So\u0308zu\u0308er, g\u0302enerala sekretario de BEMI, komentas: \u201cNi celas kunlabori kun aliaj asocioj ekster Esperantujo kaj aparte esplori la temon pri biciklo-transporto en trajnoj\u201d."}, {"text_idx": "#000003", "text": "VERDEN havas duoblan direkton: de unu flanko g\u0302i celas antau\u0306enigi verdajn dau\u0306ripovajn kutimojn kaj de la alia uzi nian verdan lingvon kaj montri, ke per Esperanto eblas trakti seriozajn temojn kaj havi signifan efikon. \u201cNia unua statuta celo estas disvastigi la uzadon de la Internacia Lingvo Esperanto. Tiu c\u0302i faka projekto instigas nian movadon kunlabori pri tre grava temo kaj sekve kurag\u0302igas nin aliri la eksteran mondon, gazetaron, aliajn organizaj\u0302ojn, politikistojn kaj montri la rezultojn de internacia kunlaborado per Esperanto\u201d, komentas Francesco Maurelli, kiu kunordigas la projekton nome de UEA. Unu el la celoj de la projekto estas pretigi manlibron kun konkretaj, uzeblaj konsiloj por organizantoj de renkontig\u0302oj kaj aliaj aktivuloj."}, {"text_idx": "#000004", "text": "Kadre de la sama subvenciprogramo Germana Esperanto-Asocio kaj Esperanto-Nederland ankau\u0306 komencis alian EU-financatan partneran projekton kun fokuso pri dau\u0306ripoveco, pro kio UEA gratulas al siaj du landaj asocioj."}, {"text_idx": "#000008", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000009", "text": "Demonstraj versioj de \u201cLa Ondo\u201d"}]